Diari Oficial de la Generalitat Valenciana


Sumari del DOGV 7721, del 16-02-2016 (2016/1018)

RESOLUCIÓ de 28 de gener de 2016, del director territorial de Castelló, sobre delegació de competències per a l'autorització prèvia d'accions o activitats de l'ús del foc a la província de Castelló.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7721

Data del DOGV
:   16-02-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/1018


Data del document
:   28-01-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

RESOLUCIÓ de 28 de gener de 2016, del director territorial de Castelló, sobre delegació de competències per a l'autorització prèvia d'accions o activitats de l'ús del foc a la província de Castelló. [2016/1018]  
La Llei 43/2003, de 21 de novembre, de Forest (BOE 280, 22.11.2003), recentment modificada per la Llei 21/2015, de 20 de juliol (BOE 173, 21.07.2015), és legislació bàsica estatal en matèria de muntanyes i aprofitaments forestals.  
L'article 44 de la Llei 43/2003, de Forest, relatiu a la prevenció d'incendis forestals, indica que les comunitats autònomes regularan en muntanyes i àrees contigües l'exercici de totes aquelles activitats que puguen donar lloc a risc d'incendi.  
En els articles 145 i 146 del Decret 98/1995, de 16 de maig, del Govern Valencià, pel qual s'aprova el Reglament forestal de la Llei 3/1993, de 9 de desembre, Forestal de la Comunitat Valenciana, s'establix que en els terrenys forestals, en els contigus o amb una proximitat menor de 500 metres d'aquells, inclús estant restringides dins de l'àmbit d'aplicació del present reglament, podran realitzar-se, amb l'autorització prèvia, les accions o activitats següents: la crema de marges de cultiu o de restes agrícoles o forestals fora del període comprés entre l'1 de juliol i el 30 de setembre, operacions de destil·lació de plantes aromàtiques, acumulació i emmagatzematge de fusta, llenya i qualsevol tipus de residu agrícola o forestal, i també la utilització de grups electrògens, motors, equips electrònics o d'explosió, aparells de soldadura, etc.  
  
En el mateix reglament, de conformitat amb el seu article 147, s'establix que les autoritzacions referides en l'article 146 corresponen als directors dels servicis territorials de la conselleria de medi ambient, actualment sent la competent la Conselleria d'Agricultura, Medi Ambient, Canvi Climàtic i Desenvolupament Rural, els que podran delegar esta competència, totalment o parcialment, en agents forestals, actualment denominats agents mediambientals.  
El Decret 7/2015, de 29 de juny, modificat pel Decret 10/2015, de 7 de juliol, ambdós del president de la Generalitat, i també el Decret 103/2015, de 7 de juliol (DOCV 7566, 08.07.2015), del Consell, van assignar les competències en prevenció d'incendis forestals a la Conselleria d'Agricultura, Medi Ambient, Canvi Climàtic i Desenvolupament Rural.  
El Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, en l'article 24 i 25 establix que, com a expressió del principi de desconcentració administrativa, en cada una de les capitals de les províncies d'Alacant, Castelló i València existirà una direcció territorial, al capdavant de la qual estarà el director territorial, sota la dependència orgànica de la sotssecretaria i amb competència en el territori de la respectiva província, que exercirà, entre altres, les funcions que li atribuïxen les disposicions vigents. Estes direccions territorials depenen funcionalment de les direccions generals en consideració a la matèria a què, en cada cas, es referisca la corresponent actuació administrativa.  
  
Amb vista a mantindre l'agilitat en la tramitació de les autoritzacions per a la realització d'alguna de les accions o activitats regulades en l'article 146 del Reglament de la Llei 3/1993, de 9 de desembre, Forestal de la Comunitat Valenciana, i a fi d'adequar-se a la nova situació competencial en matèria de prevenció d'incendis forestals derivada del Decret 103/2015, de 7 de juliol, del Consell, es considera convenient delegar parcialment la competència en els agents mediambientals.   
  
En conseqüència, de conformitat amb allò que disposa l'article l'article 147 del Reglament de la Llei 3/1993, de 9 de desembre, Forestal de la Comunitat Valenciana, aprovat pel Decret 98/1995, de 16 de maig, del Govern Valencià.  
En virtut de l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, resolc:  
  
Primer  
Delegar, en els agents mediambientals dependents de la Direcció Territorial d'Agricultura, Medi Ambient, Canvi Climàtic i Desenvolupament Rural de Castelló, l'exercici de la competència per a autoritzar, en els terrenys forestals, en els contigus o amb una proximitat menor de 500 metres d'aquells, les accions o activitats següents previstes en l'article 146.1, apartats b, c, d i e, del Reglament forestal:  
  
- Operacions de destil·lació de plantes aromàtiques.  
- Acumulació i emmagatzematge de fusta, llenya i qualsevol tipus de residu agrícola o forestal.  
- Utilització de grups electrògens, motors, equips elèctrics o d'explosió, aparells de soldadura, etc., inclosos els que pertanyen a maquetes dirigides per ràdio control.  
- La crema de marges de cultiu o de restes agrícoles o forestals fora del període comprés entre l'1 de juliol i el 30 de setembre.  
  
Segon  
Estes delegacions de competència no suposen la transferència de la titularitat de la competència, sinó només el seu exercici, per la qual cosa les resolucions que s'adopten es consideraran dictades pel director territorial.  
  
Tercer  
Sempre que es faça ús de la delegació atorgada en la present resolució, s'indicarà expressament esta circumstància.  
  
Quart  
La present delegació de competències no serà obstacle per a l'avocació del coneixement i resolució d'un assumpte concret, d'acord amb el que establix l'article 14.1 de l'esmentada Llei 30/1992, de 26 de novembre.  
  
Cinqué  
La realització d'esta delegació ha obtingut la corresponent autorització prèvia de la consellera, de conformitat amb l'article 63.4 de la Llei 5/1983, de 30 de desembre, del Consell.  
  
Sisé  
Les sol·licituds i resolucions administratives que s'adopten en virtut d'esta delegació hauran de realitzar-se de conformitat amb l'imprés i el plec de condicions que s'adjunta a la present resolució.  
  
Seté  
La present resolució de delegació de competències produirà efectes a partir de l'endemà de la seua publicació en el Diari Oficial de la Comunitat Valenciana.  
  
Castelló de la Plana, 28 de gener de 2016.- El director territorial: Antoni Lluís Garcia Sanz.